Id-Deċiżjoni tal-Kummissjoni
tas-17 ta' Ġunju, 1998
dwar Regolament tekniku komuni għall-aċċess bażiku għas-servizzi diġitali integrati pan-Ewropej (ISDN) (Emenda Nru 1)
(notifikata taħt id-dokument numru K (1998) 1607)
(Test b'relevenza għaż-ŻEE)
(98/51/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/13/KE tal-Parlament Ewropew u tal-Kunsill tat-12 ta' Frar 1998 li għandha x'taqsam mat-tagħmir terminali ta' telekomunikazzjonijiet u tagħmir ta' stazzjon terrestri tas-satellita, inkluż ir-rikonoxximent reċiproku tal-konformità tagħhom [1],
Billi l-Kummissjoni addottat il-miżura li tidentifika t-tip ta' tagħmir terminali li għalih huwa meħtieġ regolament tekniku komuni, kif ukoll id-dikjarazzjoni tal-qasam ta' applikazzjoni assoċjat miegħu;
Billi għandhom ikunu adottati l-i standards armonizzati korrispondenti, jew partijiet minnhom, li jimplimentaw il-ħtiġiet essenzjali li għandhom jitbiddlu f'regolamenti tekniċi komuni;
Billi biex tkun żgurata l-kontinwità fl-aċċess għal swieq għal manifatturi, huwa meħtieġ li jkunu permessi arranġamenti transitorji dwar tagħmir approvat skond id-Deċiżjoni tal-Kummissjoni 97/346/KE [2];
Billi r-regolament tekniku komuni adottat f'din id-Deċiżjoni huwa fi qbil ma’ l-opinjoni ta' l-ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għal tagħmir terminali maħsub biex jitqabbad ma’ network pubbliku tat-telekomunikazzjonijiet u li jaqa’ fil-kamp ta' applikazzjoni ta' l-i standard armonizzat imsemmi fl-Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-karatteristiċi tekniċi, elettriċi u ħtiġijiet mekkaniċi ta' interface, u protokoll ta' kontroll ta' aċċess li għandu jkun provdut mit-tagħmir terminali li jkun kapaċi u maħsub mill-manifattur jew mir-rappreżentant tiegħu għal konnessjoni ma’ punt ta' referenza T, jew koinċident S u T, għall-aċċess bażiku f’interface ma’ network pubbliku tat-telekomunikazzjonijiet ippreżentat bħala punt bażiku ta' aċċess pan-Ewropew (ISDN (Euro-ISDN).
Artikolu 2
1. Dan ir-regolment tekniku komuni għandu jinkludi l-i standard armonizzat imħejji mill-korp relevanti ta' standardizzazzjoni li jimplimenta sal-limitu applikabbli l-ħtiġiet essenzjali imsemmija fl-Artikolu 5(ċ), (d) u (f) tad-Direttiva 98/13/KEE. Ir-referenza għall-i standard hija mniżżla fl-Anness.
2. It-tagħmir terminali kopert b'din id-Deċiżjoni għandu jikkonforma mar-Regolament tekniku komuni imsemmi fil-paragrafu 1, għandu jissodisfa il-ħtiġiet essenzjali imsemmija fl-Artikolu 5(a) u (b) tad-Direttiva 98/13/KEE, u għandu jissodisfa il-ħtiġiet ta' kull Direttiva oħra applikabbli, partikolarment id-Direttivi tal-Kunsill 73/23/KEE [3] u 89/336/KEE [4].
Artikolu 3
Korpi notifikati nominati biex iwettqu l-proċeduri imsemmija fl-Artikolu 10 tad-Direttiva 98/13/KEE għandhom, fir-rigward ta' tagħmir terminali kopert bl-Artikolu 1(1) ta' din id-Deċiżjoni, jużaw jew jiżguraw li jkun użat l-istandard armonizzat li għalih jirreferi l-Anness wara d-dħul fis-seħħ ta' din id-Deċiżjoni.
Artikolu 4
1. Id-Deċiżjoni 97/346/KE għandha tkun revokata b'effett mill-20 ta' Mejju 1998.
2. Id-Deċiżjoni tal-Kummissjoni 94/797/KE [5] għandha tkun revokata b'effett mill-20 ta' Mejju 1998.
3. Tagħmir terminali, approvat skond id-Deċiżjonijiet 94/797/KE u 97/346/KE jista’ jkompli jitqiegħed fis-suq u jitqiegħed fis-servizz.
Artikolu 5
Din id-Deċiżjoni hija indirizata lill-Istati Membri kollha.
Magħmula fi Brussel, is-17 ta' Ġunju, 1998.